Gesin verdwyn spoorloosDie Vosloo-gesin Konst. Maria Mazibuko, woordvoerder van die polisie, het gesê daar is nog geen teken van Violet Susan Vosloo (45) en haar drie kinders, Marius (23), Lee-Anne (19) en Lanie (16), gevind nie. Volgens Mazibuko het Vosloo se man op Sondag 17 April by die gesin se huis in Highbury, Meyerton, opgedaag en was daar geen teken van sy vrou en drie kinders nie. “Die voordeur was oop en geen klere is gevat nie,” het Mazibuko gesê. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, het ŉ beroep op die publiek gedoen om ŉ plakkaat van die gesin wyd op sosiale media te deel met die hoop dat iemand hulle sal opspoor. Mazibuko het bevestig die polisie ondersoek vier sake van vermiste persone. Enigiemand wat inligting het oor waar die gesin hul moontlik kan bevind, word versoek om die Meyerton-polisie by 016 362 0123 of 082 560 9143 te bel, of die Pink Ladies by 072 214 7439.